*PRESSEMELDING OM TILDELINGER FRA LYNGDAL KOMMUNES NÆRINGSFOND
– Lyngdal kommune 26. juni 2020 –*

Innvilget støtte fra næringsfondet

 **Ved søknadsfristens utløp 15. juni var det kommet inn ikke mindre enn 27 søknader om tilskudd fra Lyngdal kommunes næringsfond. Nesten samtlige ble tilgodesett med støtte da formannskapet i siste møtet før sommeren behandlet søknadene.**

I møtet torsdag 25. juni imøtekom formannskapet 21 av de til sammen 27 søknadene om støtte fra næringsfondet. Samlet tilskudd beløper seg til 1.564.250 kroner. Godt over 40 prosent av fondets totale ramme på 3.775.000 kr.

Kommunalsjef for Plan og næring, Kristine Valborgland, og turistsjef Anne Grete Løland forberedte saken for formannskapet. Valborgland er godt fornøyd med responsen.

«Det var veldig mange spennende søknader», sier hun.

I fondets retningslinjer står det blant annet at tilskudd skal gå til bedrifter og nyetableringer som bidrar til vekst, enten ved å skape nye arbeidsplasser i kommunen, eller videreutvikle eksisterende arbeidsplasser. Og da med særlig fokus på nyskaping og innovasjon. I tillegg ble bærekraft-perspektivet vektlagt i vurderingen av søknadene. Det er også en forutsetning for å bli vurdert at virksomheten må ha sin hovedadresse i Lyngdal kommune.

«Det som ble vektlagt ved vurderingen av søknadene var blant annet potensialet for vekst- og utvikling, og betydningen for næringsutviklingen lokalt i Lyngdal kommune», presiserer Valborgland.

# Disse får støtte:

*Av konkurransehensyn informeres det ikke om hva den enkelte virksomhet har søkt om støtte til. Av samme grunn ble også behandlingen av søknadene i Lyngdal formannskap unntatt offentlighet. Støtten kan utgjøre inntil 50 prosent av tiltaket det søkes om.*

|  |  |
| --- | --- |
| **Navn på virksomhet** | **Sum innvilget** |
| North Sea Shell AS  | 200.000 |
| Fonn AS  | 150.000 |
| Norsk Levendelagring  | 150.000 |
| Sørlandsbadet AS  | 125.000 |
| Camp Lyngdal  | 100.000 |
| Fjellbygg AS  | 100.000 |
| iHud AS  | 100.000 |
| Naglestad bruk AS  | 100.000 |
| Fun Design AS  | 75.000 |
| Honningbonden AS  | 75.000 |
| Airsuspension AS  | 50.000 |
| Konsmo café og gatekjøkken  | 50.000 |
| Lyngdølen AS  | 50.000 |
| SJØ  | 50.000 |
| Tretop Island  | 50.000 |
| Marine Wind Energy AS  | 35.000 |
| Sentrumsgården | 29.250 |
| Austad Kaffibrenneri  | 25.000 |
| Innigranskauen godt AS  | 25.000 |
| Kvelland Lefsebakeri  | 15.000 |
| Mirakelfoto   | 10.000 |

Lyngdal kommunale næringsfond består av kapitalen etter nedleggelsen av «Vekst i Lyngdal», samt faste årlige overføringer fra driftsbudsjettet og andre midler når kommunestyret ser anledning til det. Som eksempelvis tilleggsbevilgningen på tre millioner kroner som ble vedtatt av Lyngdal kommunestyre 14. mai.

* Det utdeles midler fra næringsfondet to ganger i året. Inneværende år ble søknadsfristene satt til 15. juni og 1. november.
* Fra 2021 er søknadsfristene 1. april og 1. oktober.

Kontaktpersoner:

Ønskes ytterligere kommentarer, ta kontakt med:

**Kristine S. Valborgland, kommunalsjef for Plan og næring**Telefon: 411 01 144
Epost: kristine.s.valborgland@lyngdal.kommune.no

 **Jan Kristensen, ordfører**Telefon: 955 59 950
Epost: Jan.Kristensen@lyngdal.kommune.no